Document ID: 32010R0883

A BIZOTTSÁG 883/2010/EU RENDELETE
(2010. október 7.)
a Saccharomyces cerevisiae NCYC Sc 47 tenyészborjak takarmány-adalékanyagaként való új felhasználásának engedélyezéséről (az engedély jogosultja: Société industrielle Lesaffre)
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, valamint az engedélyek megadásának indokairól és a vonatkozó eljárásokról.
(2)
Az 1831/2003/EK rendelet 7. cikkével összhangban kérelmet nyújtottak be az e rendelet mellékletében szereplő készítmény engedélyezésére. A kérelemhez csatolták az 1831/2003/EK rendelet 7. cikke (3) bekezdésében előírt adatokat és dokumentumokat.
(3)
A kérelem az „állattenyésztésben alkalmazott adalékanyagok” adalékanyag-kategóriába sorolandó Saccharomyces cerevisiae NCYC Sc47 készítmény tenyészborjak takarmány-adalékanyagaként való felhasználásának engedélyezésére irányul.
(4)
A készítmény tejelő tehenek esetében történő alkalmazását az 1811/2005/EK bizottsági rendelet (2), hízómarhák esetében történő alkalmazását a 316/2003/EK bizottsági rendelet (3), elválasztott malacok esetében történő alkalmazását a 2148/2004/EK bizottsági rendelet (4), kocák esetében történő alkalmazását az 1288/2004/EK bizottsági rendelet (5), hízónyulak esetében történő alkalmazását a 600/2005/EK bizottsági rendelet (6), lovak esetében történő alkalmazását a 186/2007/EK bizottsági rendelet (7), tejelő kecskék és tejelő juhok esetében történő alkalmazását a 188/2007/EK bizottsági rendelet (8), hízóbárányok esetében történő alkalmazását az 1447/2006/EK bizottsági rendelet (9), hízósertések esetében történő alkalmazását a 209/2008/EK bizottsági rendelet (10), tejelő bivalyok esetében történő alkalmazását pedig a 232/2009/EK bizottsági rendelet (11) engedélyezte.
(5)
Új adatokat nyújtottak be a készítmény tenyészborjak esetében történő engedélyezése iránti kérelem alátámasztására. Az Európai Élelmiszerbiztonsági Hatóság (a továbbiakban: hatóság) 2010. április 7-i véleményében (12) arra a következtetésre jutott, hogy a javasolt felhasználási feltételek mellett a Saccharomyces cerevisiae NCYC Sc 47 nincs káros hatással sem az állati és emberi egészségre, sem a környezetre, és használatával javul a célfajok átlagos napi súlygyarapodása. A hatóság szerint nem szükséges elrendelni a forgalomba hozatalt követő egyedi nyomonkövetési előírásokat. Emellett ellenőrizte az 1831/2003/EK rendelettel létrehozott közösségi referencialaboratórium által benyújtott, a takarmányban lévő takarmány-adalékanyag vizsgálatára vonatkozó analitikai módszerről szóló jelentést is.
(6)
A Saccharomyces cerevisiae NCYC Sc 47 vizsgálata azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó készítmény használatát az e rendelet mellékletében meghatározottak szerint engedélyezni kell.
(7)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A mellékletben meghatározott, az „állattenyésztésben alkalmazott adalékanyagok” adalékanyag-kategóriába és a „bélflóra-stabilizálók” funkcionális csoportba tartozó készítmény takarmány-adalékanyagként történő felhasználása a mellékletben meghatározott feltételek mellett engedélyezett.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. október 7-én.

Labels: 0
3
17
6